《悼亡》
清代·乔崇烈

惨目复惨目，掩涕入汝房。揽镜泣孤影，抚枕悲残芳。

嫁衣亦已敝，绣幕无时张。箜篌遗素壁，刀尺缄空箱。

种种感故物，脉脉想容光。忆汝初归时，盛饰拜姑嫜。

锱铢今何有，毁弃坐我穷。往余客京师，心念第三郎。

料知需玩弄，买来小银铛。封题托鸿羽，更著书数行。

嗟我寄未到，此子先夭殇。汝每持以泣，因之汝亦亡。

那更复见此，能不摧肝肠。

作者简介：江苏宝应人，字无功，号学斋。乔莱子。康熙四十五年进士，改庶吉士。有《学斋集》。